Ble truffet av pucken – skal ha pådratt seg kraftig hjernerystelse

Zuccarellos manager: – Han er tilbake i lett trening

SKADET: Mats Zuccarello seilte av isen etter å ha fått pucken i ansiktet mot Pittsburgh Penguins 24. april. Fortsatt er han ute av spill. Foto:Bruce Bennett,AFP

Samtidig som ryktene rundt Mats Zuccarellos hodeskade blir stadig flere – og verre, sier New York Rangers-spillerens norske manager at han er på bedringens vei.

Øyvind Knoph Askeland

Oppdatert 8. mai 2015

Artikkelen er over fem år gammel

Eksterne lenker (engelsk)

– Mats fikk en ordentlig smell, en kraftig hjernerystelse. Nå er alt under kontroll, men vi vet ikke når han er tilbake.

Det sier Kevin Skabo, Mats Zuccarellos manager. Da New York Rangers sikret seg kvartfinaleplass i Stanley Cup ved å slå Pittsburgh Penguins i slutten av april, måtte 27-åringen av isen få minutter før første pause.

Da hadde han fått pucken rett i ansiktet.

Etter tilsyn på benken gikk han raskt i garderoben og returnerte ikke da andre periode startet. Siden har Mats Zuccarello vært skadet, på ubestemt tid, ifølge New York Rangers, som har vært svært lite villige til å si noe om skadens alvorlighetsgrad.

Les også:Holtet: – Hjernerystelser påvirker psyken

SKADET: Mats Zuccarello seilte av isen etter å ha fått pucken i ansiktet mot Pittsburgh Penguins 24. april. Fortsatt er han ute av spill. Foto:Bruce Bennett,Getty Images

I sosiale medier spekulerer derfor amerikanske New York Rangers-supportere i om skaden er karrieretruende. Det avviser Skabo fullstendig.

– Når du får en puck i tinningen, ringer det i kirkeklokkene, for å si det sånn. Han er på bedringens vei og er i lett trening, men som alle andre skader må du være veldig forsiktig og passe på at du tar ett skritt av gangen, sier Skabo.

Les også:Treneren: – Vil beholde Zuccarello

Strenge NHL-regler

En rekke alvorlige hodeskader i NHL har ført til at ligaen er svært varsomme med å la spillere med hjernerystelse returnere hurtig til isen. Da Zuccarellos lagkamerat Rick Nash pådro seg hjernerystelse i fjor, var han satt ut av spill i seks uker.

Les også:29 eks-spillere saksøker NHL etter hjernerystelser

I NHLs regler for hodeskader og hjernerystelser fra 2011, står det ingenting om hvor lenge en spiller må være på sidelinjen før han kan spille igjen. Men spilleren må være klarert av klubblegene.

– Ligaen har innført et rigid regelsett som spillerne må gjennomgå før de får lov til å trene, og til slutt få lov til å spille kamp igjen, sier VGs ishockeyjournalist Øystein Jarlsbo.

– Klubbeierne og spillerorganisasjonen (NHLPA) er veldig oppmerksomme og opptatt av hodeskader og hjernerystelser. Ikke minst etter at stjernespillere er blitt tvunget til å legge opp og spillere som Sidney Crosby og Rick Nash har måtte stå over mange kamper på grunn av støt og taklinger mot hodet, fortsetter han.

HJELPER TIL: Kevin Skabo er Mats Zuccarellos manager. Foto:Helge Mikalsen,VG

Vurderes av Rangers-legene

Skal Zuccarello spille mer ishockey denne sesongen, kan han ikke ha noen symptomer på hjernerystelse.

I tillegg må selvfølgelig New York Rangers unngå tap i natt. Taper laget, uten Mats Zuccarello mot Washington Capitals i natt, er sesongen over for fjorårets Stanley Cup-finalist. Rangers har nemlig tapt tre av de fire første kvartfinalekampene mot Capitals.

– Vi får se når legene mener han er frisk nok. Mats har vært lenge i ro nå, men har begynt å få lov til å trene smått og rolig. Han er på sykkel og sånne ting, sier Skabo.

– Men Rangers kan ikke si noe om skaden fordi det er legene som bestemmer når han er tilbake. De må følge NHL-reglene, og de er strenge når det gjelder hodeskader, fortsetter han.

PS: 19. juni skal Mats Zuccarello etter planen spille ishockey i Stavanger. Skabo, som er på arrangørsiden av showkampen, sier dette på spørsmål om 27-åringen stiller der:

– Mats er klar for Zuccarello All Star Game i Stavanger fredag 19. juni. Stavanger-folket kan se frem til å se ham og flere av de andre Rangers-stjernene i DNB Arena.

Publisert: 08.05.15 kl. 22:56 Oppdatert: 08.05.15 kl. 23:39

Les også

Mer om NHL